                                                                                                   PATVIRTINTA

                                                                                                   VšĮ Klaipėdos medicininės slaugos
                                                                                                   ligoninės direktoriaus 2026-08-31                         

                                                                                                   įsakymu Nr. V-08.31/2
VIEŠOSIOS ĮSTAIGOS KLAIPĖDOS MEDICININĖS SLAUGOS LIGONINĖS
SOCIALINIO DARBUOTOJO PAREIGINIAI NUOSTATAI
I. BENDROSIOS NUOSTATOS
1. Viešosios įstaigos Klaipėdos medicininės slaugos ligoninės socialinį darbuotoją (toliau – socialinis darbuotojas) įstatymų nustatyta tvarka priima į darbą ir atleidžia iš darbo, sudaro rašytinę darbo sutartį, nustato darbo užmokestį Ligoninės direktorius.
2. Socialinis darbuotojas tiesiogiai pavaldus direktoriaus patarėjui medicinai, jam nesant – direktoriaus pavaduotojui.
3. Socialinis darbuotojas darbe vadovaujasi Lietuvos Respublikos sveikatos sistemos įstatymu, Lietuvos Respublikos sveikatos priežiūros įstaigų įstatymu, Lietuvos Respublikos socialinių paslaugų įstatymu, Lietuvos Respublikos sveikatos apsaugos ministro bei Lietuvos Respublikos socialinės apsaugos ir darbo ministro įsakymais, Socialinių darbuotojų etikos kodeksu ir kitais teisės aktais, reglamentuojančiais sveikatos priežiūros ir socialinių paslaugų teikimą, Lietuvos Respublikos sveikatos apsaugos ministro ir Lietuvos Respublikos socialinės apsaugos ir darbo ministro 1999 m. spalio 6 d. įsakymu Nr. 432/77 patvirtintais Asmens sveikatos priežiūros įstaigos socialinio darbuotojo veiklos nuostatais (Lietuvos Respublikos sveikatos apsaugos ministro ir Lietuvos Respublikos socialinės apsaugos ir darbo ministro 2025 m. rugpjūčio 12 d. įsakymo Nr. V-750/A1-429 redakcija), Ligoninės vidaus tvarkos taisyklėmis, darbo tvarkos taisyklėmis ir šiais pareiginiais nuostatais.
II. KVALIFIKACINIAI REIKALAVIMAI SOCIALINIO DARBUOTOJO PAREIGYBEI
4. Socialiniu darbuotoju priimamas dirbti asmuo, atitinkantis šiuos kvalifikacinius reikalavimus:

4.1. turintis aukštojo mokslo kvalifikaciją, įgytą baigus socialinio darbo studijų krypties studijas, ir socialinių mokslų kvalifikacinį (profesinio bakalauro, bakalauro) laipsnį (arba jai lygiavertę aukštojo mokslo kvalifikaciją) 
arba
4.2. turintis aukštojo mokslo kvalifikaciją ir iki 2014 m. gruodžio 31 d. įgijęs socialinio darbuotojo kvalifikaciją ar baigęs socialinio darbo studijas, ar socialinės apsaugos ir darbo ministro nustatyta tvarka baigęs socialinio darbuotojo praktinei veiklai pasirengti skirtus mokymus.
5. Socialinis darbuotojas turi žinoti:
5.1. sveikatos teisės, sveikatos draudimo sistemos pagrindus;
5.2. dokumentų rengimo, tvarkymo ir apskaitos pagrindus bei medicinos statistikos pagrindus.
6. Socialinis darbuotojas turi išmanyti:
6.1. socialinio darbo procesus (socialinės problemos įvertinimus ir sprendimus); 
6.2. socialinių paslaugų organizavimą ir vadybą.
7. Socialinis darbuotojas turi gebėti:
7.1. bendradarbiauti su kitais sveikatos priežiūros specialistais, dirbti komandoje ir priimti sprendimus pagal savo kompetenciją;
7.2. organizuoti socialinį darbą ir socialinių paslaugų teikimą asmeniui ir šeimai;
7.3. vertinti socialinio darbo su asmeniu, šeima ir pagalbos teikimo jiems veiksmingumą;
7.4. surinkti socialinėms paslaugoms teikti reikiamą informaciją apie pacientą, jo socialinę situaciją ir esant Socialinių paslaugų įstatyme nustatytam pagrindui perduoti informaciją savivaldybių administracijoms dėl  paciento (jo šeimos narių) socialinių paslaugų poreikio vertinimo;
7.5. teikti informavimo ir konsultavimo paslaugas, siekdamas padėti pacientui (jo šeimos nariams) spręsti socialines problemas, kylančias dėl pasikeitusios paciento sveikatos būklės;
7.6. informuoti ir konsultuoti pacientą (jo šeimos narius) apie socialines paslaugas, lengvatas ir garantijas, techninės pagalbos priemones, apie jo (jų) teises ir galimybes konkrečiais atvejais, socialinės reabilitacijos galimybes, apie kitus pagalbos teikėjus bei kitais klausimais pagal savo kompetenciją;
7.7. padėti prisitaikyti prie sveikatos būklės ir asmens funkcionavimo pokyčių, socialinių aplinkybių pasikeitimo, netekčių ir mokyti reikiamų socialinių įgūdžių bei gebėjimų pasirūpinti savimi, naujų problemų įveikimo būdų;
7.8. užtikrinti pacientui (jo šeimos nariams) socialinių paslaugų tęstinumą:
7.8.1. rekomenduoti pacientui (jo šeimos nariams)  kreiptis ir į kitus pagalbos teikėjus, padėti organizuoti paciento pervežimą, kai šis dėl sveikatos būklės negali tuo pasirūpinti pats;
7.8.2. teikti rekomendacijas socialiniais klausimais sveikatos priežiūros specialistams;
7.8.3. informuoti pacientą apie socialinių paslaugų tęstinumą, teikimo tvarką, ruošti dokumentus  dėl perkėlimo į socialinės globos įstaigą ir padėti organizuoti paciento perkėlimą;
7.8.4. esant poreikiui, raštu ar elektroninio ryšio priemonėmis informuoti paciento gyvenamosios vietos savivaldybės administraciją apie pacientui reikalingą pagalbą;
7.9. bendradarbiauti ir koordinuoti savo veiklą su kitomis institucijomis:
7.9.1. dalyvauti ginant paciento teises ir teisėtus interesus institucijose ir įstaigose bei organizuoti teisinę pagalbą, ypatingą dėmesį skiriant pažeidžiamoms grupėms, kai jų gerovei kyla rizika dėl ligos, negalios ir (ar) tam tikrų socialinių veiksnių;
7.9.2. esant poreikiui, konsultuotis su kitų institucijų ir sveikatos priežiūros įstaigų socialiniais darbuotojais;
7.10. pagal sveikatos priežiūros įstaigos teikiamų paslaugų pobūdį bei jų teikimo poreikį organizuoti ir (ar) vesti  grupinius užsiėmimus:
7.10.1. inicijuoti ir organizuoti pacientų (jų šeimos narių) savipagalbos grupes ir (ar) vesti joms užsiėmimus;
7.10.2. organizuoti ir (ar) vesti užsiėmimus užimtumo, gebėjimų ir socialinių įgūdžių ugdymo, naujų elgesio modelių formavimo, problemų sprendimo, psichosocialinio palaikymo grupėms, atsižvelgdamas į pacientų gebėjimus ir ligų ar sveikatos sutrikimų ypatumus;
7.11. padėti pacientui spręsti kylančius konfliktus tarp sveikatos priežiūros specialistų, kitų pacientų ir (ar) jo artimųjų;
7.12. sveikatos priežiūros įstaigos nustatyta tvarka raštu fiksuoti informaciją apie socialinio darbo, dirbamo su pacientu ir (ar) jo šeima, eigą ar apie kitų paslaugų teikimo eigą;
7.13. teikti informaciją apie pacientą Lietuvos Respublikos sveikatos apsaugos ministro 2001  m. vasario 1 d. įsakyme Nr. 65 „Dėl Informacijos apie pacientą valstybės institucijoms ir kitoms įstaigoms teikimo tvarkos aprašo patvirtinimo ir asmens sveikatos paslapties kriterijų nustatymo“  nustatytais atvejais ir tvarka.
8. Socialinis darbuotojas privalo gerai mokėti valstybinę kalbą.
9. Socialinis darbuotojas privalo turėti spaudą, kurio numeris suteikiamas Lietuvos Respublikos sveikatos apsaugos ministro 2003 m. sausio 6 d. įsakymo Nr. V-1 „Dėl Specialisto spaudo numerio suteikimo ir panaikinimo taisyklių patvirtinimo“ nustatyta tvarka.
III.  SOCIALINIO DARBUOTOJO PAREIGOS
10. Socialinis darbuotojas vykdo šias pareigas:
10.1. surenka reikalingą informaciją apie paciento socialinę situaciją, aplinką ir įvertina paslaugų pacientui (jo šeimos nariams) poreikį;
10.2. sudaro pacientui socialinės pagalbos organizavimo planą, numato konkrečias socialinės pagalbos priemones ir būdus;
10.3. bendradarbiaudamas su gydytojais, slaugytojais ir kitais sveikatos priežiūros specialistais, padeda pacientui (jo šeimos nariams) spręsti socialines problemas, kylančias dėl pasikeitusios paciento sveikatos būklės:
10.3.1. informuoja ir konsultuoja pacientą (jo šeimos narius) dėl socialinių paslaugų, lengvatų ir garantijų, techninės pagalbos priemonių, jo teisių ir galimybių konkrečiu atveju, socialinės reabilitacijos galimybių, teikia informaciją apie kitus pagalbos teikėjus bei konsultuoja kitais klausimais pagal savo kompetenciją;
10.3.2. padeda pacientui prisitaikyti prie sveikatos būklės ir asmens funkcionavimo pokyčių, socialinių aplinkybių pasikeitimo, netekčių ir moko reikiamų socialinių įgūdžių bei gebėjimų pasirūpinti savimi, naujų problemų įveikimo būdų;
10.3.3. informuoja pacientą dėl būsto aplinkos pritaikymo tvarkos, kai to reikalauja pasikeitusi paciento sveikatos būklė;
10.3.4. sužinojęs apie smurtą artimoje aplinkoje ar nepriežiūros atvejus, nedelsdamas praneša atsakingoms institucijoms ir (ar) tarpininkauja, kad būtų užtikrinta saugi aplinka pacientui (ir jo šeimos nariams);
10.3.5. pagal kompetenciją prisideda prie neįgalumo, dalyvumo lygio, individualiųjų pagalbos poreikių vertinimo proceso;
10.4. inicijuoja ir organizuoja savitarpio pagalbos pacientų grupes, atsižvelgdamas į pacientų gebėjimus ir ligos ar sveikatos sutrikimo ypatumus;
10.5. tarpininkauja pacientui (jo šeimos nariams) ar rekomenduoja kreiptis į kitus pagalbos teikėjus; 10.6. teikia rekomendacijas socialiniais klausimais ir, pastebėjęs pasikeitusią paciento sveikatos būklę,  apie tai informuoja gydantį gydytoją arba šeimos gydytojo komandos narius;
10.7. informuoja pacientą apie įstaigas, galinčias suteikti reikiamas paslaugas, esant poreikiui, perduoda informaciją savivaldybės paskirtiems socialiniams darbuotojams, vertinantiems socialinių paslaugų poreikį, ir (ar) pateikia reikiamus dokumentus (išrašus iš medicinos dokumentų);
10.8. turėdamas duomenų, kad pacientui (jo šeimos nariui) reikia socialinių paslaugų, nedelsdamas, bet ne vėliau kaip per 3 darbo dienas informuoja paciento (jo šeimos nario) gyvenamosios vietos savivaldybę;
10.9. bendradarbiauja ir koordinuoja savo veiklą su kitomis institucijomis ir įstaigomis, tarpininkauja pacientui (jo šeimos nariams) arba rekomenduoja kreiptis į kitus pagalbos teikėjus: 
10.9.1. dalyvauja ginant paciento teises ir teisėtus interesus institucijose ir įstaigose bei organizuoja teisinę pagalbą, ypatingą dėmesį skirdamas pažeidžiamoms grupėms, kai jų gerovei kyla rizika dėl ligos ar sveikatos sutrikimo, negalios ir (ar) tam tikrų socialinių veiksnių;
10.9.2. užtikrina pacientui (ir jo šeimos nariams)  paslaugų pagal savo kompetenciją teikimą,  tarpininkauja dėl kitų paslaugų teikimo pagal poreikį;
10.9.3. teikia rekomendacijas socialiniais klausimais sveikatos priežiūros specialistams;
10.9.4. tarpininkauja registruojant pacientus slaugos ir palaikomojo gydymo paslaugoms gauti; 
10.10. dalyvauja tarpinstituciniuose pasitarimuose, kurie vyksta ne asmens sveikatos priežiūros įstaigoje, dėl pagalbos pacientui organizavimo, teikimo ir kitais klausimais, kurie susiję su socialinėmis paslaugomis pacientui;
10.11. įtardamas, kad yra pažeistos paciento teisės, apie tai informuoja atitinkamas institucijas;
10.12. organizuoja ir (ar) veda užsiėmimus užimtumo, gebėjimų ir socialinių įgūdžių ugdymo, naujų elgesio modelių formavimo, problemų sprendimo, psichosocialinio palaikymo grupėse, atsižvelgdamas į paciento gebėjimus ir ligos ypatumus;
10.13. padeda pacientui spręsti kylančius konfliktus tarp sveikatos priežiūros specialistų, kitų pacientų ir (ar) jo artimųjų;
10.14. Ligoninės nustatyta tvarka raštu fiksuoja informaciją apie socialinių paslaugų teikimo eigą;
10.15. teikia pirmąją pagalbą Lietuvos Respublikos teisės aktų nustatyta tvarka;
10.16. teikia informaciją ir paaiškina socialinio darbuotojo veiklos aplinkybes Lietuvos Respublikos sveikatos apsaugos ministerijos, teisėsaugos institucijų ir kitų prižiūrinčių institucijų prašymu Lietuvos Respublikos teisės aktų nustatyta tvarka;
10.17. laikosi profesinės etikos reikalavimų;
10.18. tobulina profesinę kvalifikaciją Socialinių paslaugų įstatymo 27 straipsnio 2 dalies 3 punkte nustatyta tvarka;
10.19. analizuoja savo profesinę veiklą, siekiant socialinių paslaugų kokybės užtikrinimo;
10.20. vykdo švietėjišką veiklą pacientams ir bendruomenei socialinio darbo sveikatos apsaugos sistemoje klausimais;
10.21. gerbia pacientų teises ir jų nepažeidžia, saugo profesinę paslaptį ir visą informaciją apie pacientą laiko konfidencialia; 
10.22. dirba komandinio darbo principu, užtikrinant Ligoninės pacientų asmens poreikių tenkinimą, bendrauja ir bendradarbiauja su kitais Ligoninės specialistais, tam kad būtų užtikrinta pacientų gerovė ir saugumas;
10.23. dirba tik su tvarkingu inventoriumi, naudoja darbui skirtas priemones pagal paskirtį;
10.24. laikosi nustatyto darbo grafiko;
10.25. laikosi darbo drausmės, bendravimo kultūros ir etikos reikalavimų;

10.26. pagal patvirtintą grafiką pasitikrina sveikatą;

10.27. vengia asmeninių ir darbo interesų konfliktų;
10.28. nediskriminuoja kolegų ir pacientų dėl lyties, amžiaus, rasės, tautybės, kalbos, kilmės, socialinės padėties, tikėjimo, įsitikinimų ar pažiūrų;

10.29. racionaliai naudoja Ligoninės materialines vertybes, suteiktas pareiginiuose nuostatuose numatytoms funkcijoms vykdyti;
10.30. baigus darbą, sutvarko savo darbo vietą;

10.31. išeinant iš darbo, grąžina jam patikėtas materialines vertybes tiesioginiam vadovui ir (ar) ūkio ir eksploatavimo skyriaus koordinatoriui;

10.32. išeinant iš darbo ar atostogų, informuoja apie einamuosius darbus, perduoda dokumentus/darbo priemones vaduojančiam asmeniui ar tiesioginiam vadovui;

10.33. vykdo Ligoninės direktoriaus įsakymus, kitus su užimamomis pareigomis susijusius nenuolatinio pobūdžio Ligoninės direktoriaus pavedimus bei nurodymus;

10.34. be šiuose pareiginiuose nuostatuose išvardintų pareigų laiku ir tinkamai vykdo kitas Ligoninės vidaus norminiuose aktuose, darbo teisės normose nustatytas bendrąsias pareigas.

IV. SOCIALINIO DARBUOTOJO TEISĖS
11. Socialinis darbuotojas turi teisę:
11.1. verstis sveikatos priežiūros įstaigos socialinio darbuotojo veikla teisės aktų, reglamentuojančių kitą sveikatinimo veiklą ir asmens sveikatos priežiūros paslaugų teikimą, nustatyta tvarka;
11.2. savarankiškai pasirinkti darbo (individualaus ar grupinio) formą, metodus, instrumentus;
11.3. dalyvauti pasitarimuose kartu su gydytojais, slaugytojais ir kitais sveikatos priežiūros specialistais, kai to reikia socialinio darbuotojo funkcijoms atlikti;
11.4. teikti pasiūlymus tiesioginiam vadovui ir (ar) Ligoninės administracijai ir kitoms institucijoms dėl paslaugų teikimo tobulinimo;
11.5. gauti darbui būtiną informaciją iš valstybės ir savivaldybių institucijų ir įstaigų ir asmens sveikatos priežiūros įstaigų bei fizinių ir juridinių asmenų;
11.6. dalyvauti mokslinėje tiriamojoje ir pedagoginėje veikloje;
11.7. reikalauti darbdavio užtikrinti tinkamas darbo sąlygas, reikalingas sveikatos priežiūros įstaigos socialinio darbuotojo veiklai (konfidencialiam pacientų konsultavimui ir kt.);
11.8. vykdydamas pareiginiuose nuostatuose nurodytas pareigas, tvarkyti paciento asmens duomenis, įskaitant sveikatos duomenis, Europos Sąjungos ir Lietuvos Respublikos teisės aktų, reglamentuojančių pacientų asmens duomenų tvarkymą, nustatyta tvarka;
11.9. atsisakyti teikti socialines paslaugas, jei tai prieštarauja socialinio darbuotojo profesinės etikos principams arba kelia realų pavojų socialinio darbuotojo ir (ar) paciento saugumui, prieš tai pranešus Ligoninės administracijai;
11.10. reikalauti, kad darbdavys sudarytų saugias ir sveikatai nekenksmingas darbo sąlygas;
11.11. kreiptis raštu arba žodžiu į Ligoninės administraciją įvairiais asmeninio pobūdžio klausimais. 

V. SOCIALINIO DARBUOTOJO ATSAKOMYBĖ
12. Socialinis darbuotojas atsako už: 

12.1. pareiginiuose nuostatuose, vidaus tvarkos taisyklėse, darbo tvarkos taisyklėse, Ligoninės direktoriaus įsakymuose nustatytų pareigų bei funkcijų kokybišką ir savalaikį vykdymą;
12.2. patikėtų materialinių vertybių racionalų naudojimą; 

12.3. saugos darbe, priešgaisrinės saugos ir elektros saugos reikalavimų vykdymą.
13. Už šiuose pareiginiuose nuostatuose nurodytų pareigų nevykdymą ar netinkamą vykdymą socialinis darbuotojas atsako Lietuvos Respublikos įstatymų nustatyta tvarka. 

___________________
Susipažinau, sutinku, vykdysiu:

_________________________________________                       

               (vardas, pavardė, parašas, data)                                                              
2

